Сяргей Кісьляк

**Сярге́й Кісьля́к** ( 6 жніўня 1987 году) — беларускі футбаліст і трэнэр. Гуляў на пазыцыі паўабаронцы. Мае на сваім рахунку 74 матчы ў складзе нацыянальнай зборнай Беларусі. Працуе ў структуры берасьцейскага «Дынама».

## Кар’ера
### Клюбная

Футболам пачаў займацца ў ДЮСШ гораду Камянец, а ў 2002 годзе перайшоў у РДВАР-«Дынама» зь Менску. У 2003 годзе гуляў за каманду РВАР у Другой лізе. У 2004 годзе перайшоў у менскае «Дынама». Спачатку гуляў за дубль дынамаўцаў, а з сэзону 2006 году трывала замацаваўся ў першым складзе. Пазьней быў капітанам «Дынама». Улетку 2010 году знаходзіўся на праглядзе ў расейскім «Рубіне». Праз магчымы пераход здарыўся канфлікт з кіраўніцтвам «Дынама», якое жадала атрымаць кампэнсацыю за гульца. У выніку, Сяргей разам з таварышам па камандзе Антонам Пуцілам на некаторы час быў выпраўлены ў дубль, прапусьціўшы некаторыя матчы клюбу ў Лізе Эўропы. У сьнежні 2010 году афіцыйна быў агалошаны футбалістам «Рубіна». У складзе «Рубіна» звычайна выкарыстоўваўся на пазыцыі флянгавага абаронцы, але да таго гуляў выключна паўабаронцу. Трывала выступаў за казанскі клюб у эўракубках, у той час як у чэмпіянаце Расіі зьяўляўся на полі радзей празь ліміт на легіянэраў.

У ліпені 2012 быў аддадзены «Рубінам» у арэнду «Краснадару» да канца году, пасьля вярнуўся ў Казань. У чэрвені 2016 году на правах вольнага агента перайшоў у турэцкі клюб «Газыянтэпспор», зь якім падпісаў кантракт на 2 гады. У турэцкім клюбе Кісьляк узьяднаўся з Пуцілам, які таксама абараняў колеры турэцкай каманды. Спачатку ня меў трывалага месца ў першай адзінаццатцы, але пазьней пачаў часьцей зьяўляцца ў складзе. Паводле вынікаў сэзону 2016—2017 гадоў «Газіянтэпспор» страціў месца ў Супэрлізе. Улетку 2017 году празь фінансавыя чыньнікі ў клюбе перастаў за яго выступаць. Пры гэтым гулец трэнаваўся зь менскім «Дынама», аднак ФІФА не дазволіла пераход. У лютым 2018 году падпісаў кантракт з паўладарскім «Іртышом». Здолеў замацавацца ў пачатковым складзе казаскага клюбу. У ліпені 2018 году паводле пагадненьня бакоў скасаваў кантракт з клюбам. Па зыходзе зь «Іртышу» плянаваў працягнуць кар’еру ў расейскім клюбе, аднак на яго наклалі забарону на трансфэры. Некаторы час падтрымліваў форму зь менскай аматарскай камандай «Трактар».

У верасьні 2018 году падпісаў кантракт на 2,5 гады зь берасьцейскім «Дынама». У сэзоне 2018 году чаргаваў у берасьцейскай камандзе выхады ў стартавым складзе і на замену, а ў сэзоне 2019 замацаваўся ў першай адзінаццатцы і дапамог камандзе стаць чэмпіёнам Беларусі. У сьнежні 2020 году вярнуўся у менскае «Дынама». Там быў абраны капітанам каманды. У сэзоне 2021 годзе прапусьціў шмат матчаў праз пашкоджаньні, але ў 2022 годзе часьцей зьяўляўся на полі. У студзені 2023 году па заканчэньні кантракта пакінуў сталічны клюб і вярнуўся ў берасьцейскае «Дынама». У студзені 2024 году падоўжыў пагадненьне з клюбам. На пачатку 2025 году аб’явіў аб сканчэньні гульнёвай кар’еры, заняўшы пазыцыю трэнэра ў штабе новага галоўнага трэнэра берасьцейцаў Аляксандра Сяднёва.

### Міжнародная
Выступаў у складзе зборнай Беларусі (да 21 году) на моладзевым чэмпіянаце Эўропы 2009 году ў Швэцыі. Пацэліў на гэтым турніры абодва галы сваёй каманды ў брамы зборных Швэцыі ды Італіі.

Дэбютаваў у нацыянальнай зборнай Беларусі 14 лістапада 2009 года ў таварыскім матчы супраць зборнай Саудаўскай Аравіі. Хутка стаў гульцом асноўнага складу зборнай. 3 верасьня 2010 году забіў гол у адборачным матчы чэмпіянату Эўропы 2012 супраць зборнай Францыі, які прынёс беларусам нечаканую перамогу зь лікам 1:0.

## Дасягненьні
* Чэмпіён Беларусі: 2019
* Срэбраны прызэр чэмпіянату Беларусі: 2005, 2006, 2008, 2009
* Бронзавы прызэр чэмпіянату Беларусі: 2021
* Уладальнік Супэркубка Беларусі: 2019, 2020
* У сьпісе 22 найлепшых футбалістаў чэмпіянату Беларусі: 2006, 2009, 2019, 2020

## Статыстыка

## Крыніцы

## Вонкавыя спасылкі
* Профіль на сайце РФПЛ
* Профіль на soccerway.com

Катэгорыя:Беларускія футбалісты
Катэгорыя:Футбалісты зборнай Беларусі